15. juni kl 22.14 er det fuldmåne. Nu og da når det er fuldmåne indtræder der også en total eller delvis måneformørkelse, i aften lige efter solnedgang bliver den total.

En total måneformørkelse kan kun ske ved fuldmåne, altså når solen oplyser hele måneskiven, formørkelsen kommer når astronomien passer med, at Jordens kerneskygge - den skygge Jorden kaster ud i verdenrummet - passerer henover fuldmånen, og det sker med ujævne mellemrum.

Rødt lys

Under en total måneformørkelse, får månen et mere eller mindre orangerødt skær. Selvom jorden blokerer for solens lys, slipper der lidt lys igennem det tynde luftlag der dækker jorden - atmosfæren - men kun den røde del af sollyset er tilbage efter dette møde, deraf den spændende rødfarvning af den formørkede fuldmåneskive.

Lyse nætter

Lige nu - få dage fra Skt. Hans - kommer solen ikke mange grader under horisonten og nætterne er svært lyse. Af samme grund bliver det spændende at se i hvor høj grad det påvirker synsindtrykket af formørkelsen, i forhold til når den indtræder om vinteren og mørket falder hurtigt på.

I store dele af landet kan man opleve den totale måneformørkelse, de sværeste betingelser kommer i dele af Syd- og Sønderjylland samt det sydfynske område og Lolland/Falster. Her vil banker af højtliggende skyer kunne ødelægge fornøjelsen.